Broj: 711-I-341-M-373-22/23-02-24

Zagreb, 02. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Davorina Ivanjeka, Tatijane Vučetić i Aleksandre Jozić Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Tomislava Kustića, vršitelja dužnosti ravnatelja Lučke uprave Novalja,** za davanjem mišljenja Povjerenstva,na 184. sjednici održanoj dana 02. rujna 2022., daje sljedeće

**MIŠLJENJE**

**S obzirom da funkciju vršitelja dužnosti ravnatelja** **Lučke uprave Novalja obavlja privremeno te ukoliko se ne namjerava javiti na natječaj za ravnatelja navedene javne ustanove, Tomislav Kustić povodom takvog obavljanja navedene funkcije nije dužan Povjerenstvu podnijeti imovinsku karticu.**

Obrazloženje

Zahtjev za davanjem mišljenja Povjerenstva podnio je Tomislav Kustić, vršitelj dužnosti ravnatelja Lučke uprave Novalja. U knjigama ulazne pošte Povjerenstva zahtjev je zaprimljen 30. kolovoza 2022. pod poslovnim brojem 711-U-7560-M-373/22-01-1, povodom kojeg se vodi predmet broj M-373/22.

Člankom 3. stavkom 1. podstavkom 60. ZSSI-a propisano je da su ravnatelji lučkih uprava obveznici ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Podnositelj u zahtjevu navodi da je 01. kolovoza 2022. godine imenovan za vršitelja dužnosti ravnatelja Lučke uprave Novalja do izbora ravnatelja putem javnog natječaja koji je objavljen u „Narodnim novinama“ i na internetskoj stranici Lučke uprave 19. kolovoza 2022., te da se kroz nekoliko dana očekuje imenovanje ravnatelja temeljem objavljenog natječaja. Postavio je upit je li dužan podnijeti imovinsku karticu te je napomenuo da do 01. kolovoza 2022. nije obnašao ni funkciju ravnatelja, a ni vršitelja dužnosti ravnatelja.

Člankom 37. Zakona o ustanovama („Narodne novine“, broj 76/93., 29/97., 47/99. i 35/08. i 127/19.) propisano je da je ravnatelj voditelj ustanove koji organizira i vodi rad i poslovanje ustanove, predstavlja i zastupa ustanovu, te poduzima sve pravne radnje u ime i za račun ustanove.

Člankom 43. Zakona o ustanovama propisano je da će se do imenovanja ravnatelja ustanove na temelju ponovljenog natječaja imenovati vršitelj dužnosti ravnatelja ustanove, ali najduže do godinu dana.

Iako se radi o dužnosti koja se obnaša u kraćem razdoblju, u pravilu do godine dana, Povjerenstvo tumači da vršitelj dužnosti ravnatelja ustanove ima sva prava i ovlasti ravnatelja ustanove imenovanog temeljem provedenog javnog natječaja te da ga se upisuje u nadležni sudski registar kao i ravnatelja ustanove.

Stoga Povjerenstvo zaključuje da je vršitelj dužnosti ravnatelja Lučke uprave Novalja obveznik u smislu odredbe članka 3. stavka 1. podstavka 60. ZSSI-a, kojeg obvezuju zabrane i ograničenja propisana tim Zakonom, na istovjetan način na koji se na ravnatelja ove ustanove primjenjuju odredbe tog Zakona.

Međutim, iz predmetnog zahtjeva za mišljenje proizlazi da je da je u konkretnom slučaju u smislu odredbe članka 43. Zakona o ustanovama Tomislav Kustić očigledno imenovan na funkciju vršitelja dužnosti ravnatelja Lučke uprave Novalja kako bi se osigurao kontinuitet u radu ustanove do imenovanja ravnatelja ustanove po redovitoj proceduri u javnom natječaju. Imajući u vidu okolnost da je na funkciju vršitelja dužnosti imenovan privremeno do imenovanja ravnatelja te ukoliko se ne namjerava javiti na natječaj za ravnatelja Lučke uprave Novalja, Tomislav Kustić povodom njezina obavljanja nije Povjerenstvu dužan podnijeti imovinsku karticu. Međutim, napominje se da ukoliko se prijavi na natječaj te bude izabran za ravnatelja Lučke uprave Novalja da je dužan Povjerenstvu podnijeti imovinsku karticu.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

1. Tomislav Kustić, putem dostavljene e-mail adrese
2. Objava na internetskoj stranici Povjerenstva
3. Pismohrana